മോദിക്ക് അസൂയ ഇറ്റലിയിലേക്ക് യാത്രാനുമതി നിഷേധിച്ചതിന് എതിരെ മമത ബാനര്ജി നരേന്ദ്ര മോദി സര്ക്കാരിന് അസൂയയാണെന്ന് ബംഗാള് മുഖ്യമന്ത്രി മമതാ ബാനര്ജി ഇന്നലെ ആരോപിച്ചു. റോം ആസ്ഥാനമായുള്ള കത്തോലിക്ക് ഫൗണ്ടേഷനായ കമ്മ്യൂണിറ്റി ഓഫ് സാന്റ്റ് എജിഡിയോ സംഘടിപ്പിച്ച സര്വമത സമാധാന യോഗത്തിനായി ഇറ്റലിയിലേക്ക് പോകാന് തനിക്ക് വിദേശകാര്യ മന്ത്രാലയം അനുമതി നിഷേധിച്ചതിനെത്തുടര്ന്നാണ് മമത ഇങ്ങനെ അഭിപ്രായപെട്ടത്. ഈ പരിപാടി നിങ്ങളുടെ പദവിക്ക് അനുസൃതമല്ല എന്ന് കേന്ദ്രം തന്നോട് പറഞ്ഞതായി മമത ബാനര്ജി പറഞ്ഞു. രണ്ടു ദിവസത്തെ സമാധാന സമ്മേളനത്തിലേക്ക് ക്ഷണിക്കപ്പെട്ട അഞ്ഞൂറോളം മതരാഷ്ട്രീയ നേതാക്കളില് ജര്മ്മന് ചാന്സലര് ആഞ്ചല മെര്ക്കല്, ഇറ്റാലിയന് പ്രധാനമന്ത്രി മരിയോ ഡ്രാഗി, ഫ്രാന്സിസ് മാര്പാപ്പ എന്നിവരും ഉള്പ്പെടുന്നു. റോമില് ലോകസമാധാനത്തെക്കുറിച്ച് ഒരു യോഗം ഉണ്ടായിരുന്നു, അവിടേക്ക് എന്നെ ക്ഷണിച്ചു. ജര്മ്മന് ചാന്സലര്, ഫ്രാന്സിസ് മാര്പാപ്പ എന്നിവരും പങ്കെടുക്കുന്നുണ്ട്. ഇറ്റലി എനിക്ക് പങ്കെടുക്കാന് പ്രത്യേക അനുമതി നല്കിയിരുന്നു എന്നിട്ടും കേന്ദ്രം അനുമതി നിഷേധിച്ചു, മുഖ്യമന്ത്രിക്ക് അതിനുള്ള അവകാശമില്ലെന്നാണ് പറഞ്ഞത്, മമത ബാനര്ജി ശനിയാഴ്ച പറഞ്ഞു. നിങ്ങള്ക്ക് എന്നെ തടയാന് കഴിയില്ല. എനിക്ക് വിദേശ രാജ്യങ്ങള് സന്ദര്ശിക്കാന് താല്പ്പര്യമില്ല പക്ഷേ ഇത് രാഷ്ട്രത്തിന്റെ അഭിമാനവുമായി ബന്ധപ്പെട്ട കാര്യമാണ്. നിങ്ങള് പ്രധാനമന്ത്രി മോദി ഹിന്ദുക്കളെക്കുറിച്ച് സംസാരിക്കുന്നു ഞാനും ഒരു ഹിന്ദു സ്ത്രീയാണ്. എന്തുകൊണ്ടാണ് നിങ്ങള് എന്നെ പോകാന് അനുവദിക്കാത്തത്? നിങ്ങള്ക്ക് അസൂയയാണ്, മമത പറഞ്ഞു.